**Almud: tasnalmudt**

**Aswir :Aseggas wis kraḍ/tasnilest**

**Tamsirt tis kraḍ: tarrayt timsefledt-timawit/taslimawt (méthode audio-orale:MAO, méthode de l’armée)**

**Tazwert**

 Tennulfa-d deg tallit n ṭtrad n umaḍal wis sin, iwakken ad tefk tallalt i yigen n Marikan deg usileɣ n yiserdasen i yessnen tutlayin-nniḍen nnig n tneglizit (Iwakken ad tissineḍ win iterniḍ, yessefk ad tissineḍ uqbel tutlayt-is).

 S wakka tlul-d « ***Tarrayt n yigen*** », i d-ijebden tamuɣli n wid iqeddcen deg tesnalmudt. Deg useggas n 1950 imazzagen n tesnilest **tusnist (Lado, Fries atg.)** snulfan-d tarrayt timsefledt-timawit deg uɣerbaz. Iswi agejdan n tesnarrayt-a inelmaden ad siwḍen ad meslayen tutlayt taberranit akken ilaq,Ihi iswi-ines d **taywalt.**

1. **Tiẓra iɣef tbedd** **tarrayt timsefledt-timawit/taslimawt**

 Sbedden lsas-ines ɣef snat n tiẓra-ya:

* **Tiẓri tasnilsant :** (**La linguistique structurale distributionnelle n Léonard Bloomfield)**

 Iwakken ad as-tesɛu udem aɣurbiz. Tiẓri-a tettarra tamawt ɣer **tɣessa n tefyirt** akked **unagraw n tjerrumt.**

* **Tiẓri n tesnimant d ulmad** : (**Le béhaviourisme neɣ le comportementalisme)**

Deg teẓri-a, almad yettili-d s **tnumi d wallus**

Ha-t uzenziɣ n tezri-ya

|  |  |  |
| --- | --- | --- |
| **Stimulus** **?????**  | **Réponse** **Tiririt**  | **Renforcement** **Asalel**  |
|  |  |   |
| S usefled (= écoute)  | Seg wallus deg ugraw syin ɣer wallus amiman (=indviduel) |  Sin akkin d tira  |

1. **Tikli n temsirt**

 Tarrayt tbedd ɣef uselmed n tutlayt, mačči aselmed n yiferdisen n tutlayt.

Deg tazwara aselmad ad d-yessumer kra n udiwenni neɣ innan imaw (tifyar), iwakken ad yejbed tamuɣli n yinelmaden, yerna iwakken ad rren tamawt ɣer yiswi amsislan (l’accent) n tutlayt 2.

 Tin ɣur-s, inelmaden ad d-ttallsen deg ugraw, syin yal yiwen iman-is i yinnan i wumi slan, alma cfan fell-as, ḥefḍen-t s wudem akemmali.

 Seld anect-a, almad ad d-yili s waṭas n yiluɣma i ibedden ɣef tɣessa (=exercices structuraux) (s waṭas n yimedyaten neɣ n tefyar). Iluɣma-a ttawin-d ɣef tɣessiwin i yellan d iswi n uselmed deg tesnarrayt-a. Anect-a iwakken ad ressint tmussniwin deg wallaɣ n unelmad.

Ɣer taggara mi ara lemden yinelmaden s wudem ilaqen tiɣessiwin n tutlayt, ad ɛeddin ɣer ufares s tira (tifyar tiwezzlanin).

* Tasnarrayt-a tres ɣef timawit, s udiwenni i wumi yettunefk wadeg amezwaru. Tarrayt-a tesselmad tutlayt 2, am uselmed n tutlayt 1

 Tanezzarirt (interaction) Aselmad inelmaden, inelmaden aselmad

1. **Igburen n uselmed**
* **Aselmed n tutlayt**

 Tarrayt-a tettak azal i timawit ugar n tira. Tarmudt n tira deg tarrayt-a terza aseskel n wayen yellan d timawit.

 Deg wayen yerzan amawal, tasnarrayt-a tbedd ɣef yiluɣma n usuqqel d wallus akken ad ireṣṣi unelmad awalen i d-yeḥfeḍ seg tutlayt taberranit d yinumak-nsen war tuɣalin ɣer tutlayt tayemmat. Tawuri n uselmad deg tikli-ya, d aheyyi n yiswan n temsirin d yiluɣma n usnerni n tzemmar ara d-isseknen addaden n ulmad war uguren,

**Azɣan**

* Tamellilt-is terza tazwara n ulmad, neɣ aswir n unekcum (=niveau élémentaire).
* Telha deg uselmed n timawit, maca ur tesnernay ara tazmert n tira
* Ur d-tettawi ara asebɣer n umawal. Amawal yettwaslmaden d win kan ara yaf unelmad deg tefyar ara iɣer.
* Asuget n yiluɣma yerzan taɣessa (tajerrumt), yesseɛyaw anelmad.
* Almad n yilugan n tjerrumt n tutlayt 2 iman-nsen, ur yessawaḍ ɣer tzemmar n teywalt.